Staking by Tafelberg-kabelkarDie Tafelberg-sweefspoor. Wahida Parker, besturende direkteur van die Tafelberg-sweefspoor, het gesê die vakbond Saccawu het kennis gegee dat sy lede van Woensdag af sal staak nadat ŉ dooiepunt in die onderhandelings bereik is. “Saccawu dring aan op ŉ 15%-verhoging terwyl ons 9% aanbied. Ons sal voortgaan om maniere te ondersoek om die geskil te probeer oplos,” het Parker gesê. “Hoewel ons ondersteunend is rakende ons personeel se regte, moet ons ook in gedagte hou hoe die staking ons besoekers kan beïnvloed.” Parker het gesê bedrywighede sal normaalweg voortgaan maar met minder personeel en beperkte dienste. “Die bedryfsure sal verminder word en die kabelkar van 8:30 tot 16:30 oop wees. Die winkel, besoekersentrum en WiFi-sitkamer bo-op die berg sal egter gesluit wees.” Parker het besoekers versoek om aanlyn by www.tablemountain.net kaartjies te koop en die webwerf dop te hou vir die jongste verwikkelinge. Besoekers kan ook 021 424 0015 skakel vir meer inligting of Facebook en Twitter dophou.